แพทย์แนะประชาชนควรใช้กัญชาเพื่อประโยชน์ทางการแพทย์ ภายใต้การดูแลของแพทย์เท่านั้น
นพ.สมศักดิ์ อรรฆศิลป์ อธิบดีกรมการแพทย์ กล่าวว่า วิชาชีพแพทย์และผู้เชี่ยวชาญต่างเห็นตรงกันในเรื่องการใช้ประโยชน์กัญชาให้เน้นใช้เฉพาะการแพทย์ ภายใต้การดูแลของแพทย์เท่านั้น เนื่องจากปริมาณสารสำคัญ ทั้ง CBD THC มีข้อบ่งใช้ที่แตกต่างและให้ประโยชน์เฉพาะบางโรคเท่านั้น พร้อมมีข้อห้ามเด็ดขาดในการใช้ สำหรับเด็กเยาวชนอายุต่ำกว่า 25 ปี สตรีมีครรภ์หรือให้นมบุตร และผู้ที่มีประวัติมีอาการทางจิต นพ.สมศักดิ์ กล่าวด้วยว่า ประชาชนที่ต้องการใช้กัญชาทางการแพทย์สามารถเข้าถึงได้อย่างปลอดภัยโดยปรึกษาแพทย์ได้ในคลินิกบูรณาการการให้กัญชาทางการแพทย์แผนปัจจุบันและการแพทย์แผนไทย ที่มีในเกือบทุกโรงพยาบาลของกระทรวงสาธารณสุข ที่นอกจากจะจ่ายยาและสารสกัดกัญชาทางการแพทย์โดยแพทย์แล้วยังมีระบบติดตามอาการข้างเคียง พร้อมเก็บข้อมูลเฝ้าระวังผลกระทบของการใช้กัญชาหลังปลดล็อก ส่วนประชาชนที่ใช้กัญชาเองไม่มั่นใจ ว่าปลอดภัย หรือเริ่มติดกัญชาแล้วหรือไม่ ถ้าติดแล้วต้องทำอย่างไร สามารถพูดคุยกับเจ้าหน้าที่ได้โดยเพิ่มเพื่อน Line Official “ห่วงใย”ของสถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.)